**Ha péntek, akkor szurkolj a PTE-PEAC első osztályú futsal csapatának!**

***2025. szeptember 26-án és október 3-án is hazai pályán lépnek pályára a fekete-fehér egyetemi klub játékosai. A mérkőzések fontosságáról, a csapatról Dr. Hoffbauer Márkot, a PEAC Futsal Kft. ügyvezető igazgatóját kérdeztük.***

*Tavasszal sikerült a feljutás, miképpen áll össze az első osztályú keret?*

A 2025 májusi feljutás után a stáb megkezdte az első osztályú keret kialakítását. Az elvek nem változtak az elmúlt évekhez képest, azaz a csapat magját teljesen egyben tartottuk, míg melléjük olyan sportolókat hoztunk, akik már most vagy a jövőben a PTE hallgatói lehetnek. A stabilitás kialakítás érdekében a horvát csapatkapitányunk Robert Nospak mellé érkezett egy honfitársa Petar Pedic. Petarról érdemes tudni, hogy energetikai mérnökként dolgozik, a munkájához szükséges nyugalom a pályán is megjelenik nála. A keretben jelenleg 10 egyetemista sportolónk van, akik mellett több alumni és PTE dolgozó játékos erősíti a keretet?

*Hogy sikerült a felkészülés és a szezonkezdet?*

Ahogy az elmúlt években bevett gyakorlat volt, úgy idén is részt vett a gárda egyetemista magja a nyári Egyetemi Európa-bajnokságon. Az EUSA egyedi meccsterhelést biztosított a felkészülés során, mely kiválóan látszott a tavalyi érmes Nyíregyháza elleni hazai szezon rajton, amelyen 1-1-es döntetlennel tért vissza a gárda az első osztályba. A sikeres rajtot a bajnok és akkor BL selejtezőre készülő Veszprém otthonában egy vereség követett. Sajnos ezután debreceni egyetemi testvércsapatunk ellen sem sikerült nyerni a civis városban. A negyedik fordulóban aztán jött egy 9-0 siker a Haladás ellen hazai pályán. A csapat idegenben még nem mutatja az oroszlánkörmeit, mely egy HOPE Futsal elleni sajnálatos vereségben tükröződött a 6. fordulóban. A gárdánk erejét azonban jobban mutatja, hogy a bajnokság egyik élcsapata, a Berettyóújfalu ellen itthon 4-1re nyertünk a legutóbb. Azt gondolom, hogy az eltelt hat forduló alatt szerzett 7 ponttal elégedettek lehetünk, kicsi hiányérzetünk a HOPE Futsal ellen elvesztett pontok miatt lehet.

*Mi várható a következő fordulókban, kik lesznek az ellenfeleink?*

Azt gondolom, hogy két kulcsmeccs következik hazai pályán, melyeken nagyon nagy szükségünk van a támogató közönségre! Az előző első osztályú szezonunkban tulajdonképpen az Magyar Futsal Akadémia ellen elvesztett hazai pontok miatt estünk ki, így 2025. szeptember 26-án nagyon fontos, hogy revansot vegyünk az akadémistákon. Október 3-án pedig az Aramis érkezik, akik ellen hagyományosan parázs és gólgazdag mérkőzéseket szoktunk játszani. Mindkét mérkőzésen 19:00-kor fújnak a sípjukba a bírók. A PTE dolgozóinak és hallgatóinak a jegyár egységesen 500 forint, nem egyetemi polgár esetében 1000 Ft.

*Mivel készültök a szurkolók számára, és miért válasszák az érdeklődők ezt a sportágat?*

A szeptemberi mérkőzésen az első száz néző számára ingyen sörrel kedveskedünk, a talpalávalót a PTE Brass Band fújja majd, míg a szünetben a PTE-PEAC Cheerleading tart bemutatót. Természetesen ezek mellett a futsal csapat teljesítménye lesz a leginkább értékmérő. Azoknak javaslom a futsalt, akik szeretik a csapatsportokat, bírják az izgalmakat, feszültséget, mert ezekből minden meccsen garantáltan jut a szurkolóknak. Aki pedig a csapatról és a sportról szeretne még többet tudni, annak javaslom, hogy nézze/hallgassa meg az erről készült PTE podcastet: <https://www.youtube.com/watch?v=zRqfFxQpjdQ>.